《叶少蕴出示郑先觉阅骏图为作长歌》
宋代·洪炎

丹青得名曹将军，画马已来无复人。诸生韩干受肉法，绝足亦传沙苑真。

儒林望郎李公麟，曹韩复生能与邻。心胸可纳天西极，纨素频空粪北群。

郑生晚识李侯比，自许笔端轻万里。山川初出大宛城，翰墨犹沾渥洼水。

汗血喷沙指顾间，雾鬣风鬃卷中起。戏成十马皆龙材，前有飞黄后山子。

叶公好尚有祖风，苦爱真龙似画龙。千金不惜市骏骨，睥睨神物秋毫中。

英雄尝闻妾换马，意气欲将诗换画。诗工画妙两崛奇，谷量马观未论价。

公诗自是生骅骝，恨公不身亲李侯，向来曹韩空白头。

作者简介：洪炎（1067～1133），字玉甫，南昌（今属江西）人。黄庭坚外甥，出生书香门第，由祖母启蒙，洪炎与洪朋、洪刍、洪羽四兄弟，都是诗人，号称“豫章四洪”江西诗派诗人。